Den tidligere korleder for DR Pigekoret og Sankt Annæ Gymnasiekor, Michael Bojesen skal i aften lede arrangementet "Så Syng da, Nordjylland!" Men det møder stor kritik fra to nordjyske sognepræster, oplyser Kristeligt Dagblad. Michael Bojesen blev sidste år fyret fra sit arbejde som operachef i Malmø, fordi flere medlemmer af DR Pigekoret har fortalt, at de i hans tid oplevede en kultur, der var både seksualiseret og grænseoverskridende under Michael Bojesens ledelse. Kritikken er blandt andet kommet frem i to advokatundersøgelser, men Michael Bojesen selv har afvist kritikken konsekvent. Stor kritik fra præster Folkekirkens Hus i Aalborg, som afholder arrangementet, har ikke selv gjort opmærksom på korlederens tidligere kritik og fyring, men beskriver i stedet kun hans karriere i positive træk. Og det møder stor kritik fra nordjysk præst: - De undlader at fortælle, at han er fratrådt sine stillinger. Hvorfor er de oplysninger ikke med, når der ellers er et udførligt cv på manden? Det virker, som om det er fordækt, det der er foregået, siger Karen Søe Pedersen, der er sygehuspræst ved Aalborg Sygehus og tilknyttet kirkerne i Storvorde Sejlflod Pastorat, til Kristeligt Dagblad. Selv fortæller hun til Kristeligt Dagblad, at hun ikke ønsker at deltage i arrangementet, og at hun synes, det er en dårlig ide at lade Michael Bojesen lede det. Karen Søe Pedersen er dog ikke alene. Både hendes kollega Charlotte Juul Thomsen, der er sognepræst ved Tommerup Kirke og Broholm Kirke på Fyn, og Katrine Ganer Skaug, koncerthuschef i Helsingborg, retter stor kritik mod Michael Bojesen: - Det er et problematisk signal at sende til alle dem, der har oplevet Michael Bojesen som krænkende. Der er masser af kompetente personer i musik- og kirkelivet i Nordjylland, som kunne have klaret denne opgave, siger Katrine Ganer Skaug. Fastholder aftalen Men på trods af stor kritik vælger direktøren for Folkekirkens Hus ikke at aflyse. Ifølge ham har Michael Bojesen tidligere stået for arrangementer i Folkekirkens Hus, der har været populære. - I min verdensforståelse handler kristendommen om barmhjertighed, tilgivelse, kærlighed og nåde. Det er hele essensen af evangeliet. Så hvis det ikke er i kirken, at vi skal kunne rumme at tilgive dem, som på et tidspunkt har gjort noget, hvor så? - Det rejser jo også diskussionen om, hvor længe man skal være udskammet, fordi man på et tidspunkt måske – måske ikke – har gjort noget galt. Hvor lang skal sådan en karantæne vare – hele livet, spørger Henrik Thorngaard til Kristeligt Dagblad. Kritikken har fået biskop over Aalborg Stift og bestyrelsesformand i Folkekirkens Hus, Thomas Reinholdt Rasmussen, til at reagere, og derfor vil han senere på ugen tage kritikken op på et bestyrelsesmøde. TV2 Nord har forsøgt at få en kommentar fra direktøren for Folkekirkens Hus, Henrik Thorngaard, men han henviser til sine udtalelser til Kristeligt Dagblad.
-Det virker, som om det er fordækt, lyder kritikken fra nordjysk.